Komisijos reglamentas (EB) Nr. 2602/2000
2000 m. lapkričio 17 d.
nustatantis išsamias Tarybos reglamento (EB) Nr. 2494/95 įgyvendinimo taisykles dėl būtiniausių standartų, taikomų vertinant kainų sumažinimą suderintame vartotojų kainų indekse
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų [1], ypač į jo 4 straipsnį kartu su 5 straipsnio 3 dalimi,
pasikonsultavusi su Europos centriniu banku [2],
kadangi:
(1) Pagal Reglamento (EB) Nr. 2494/95 5 straipsnio 1 dalies b punktą kiekviena valstybė narė turi sudaryti suderintą vartotojų kainų indeksą (SVKI) pradedant nuo 1997 m. sausio mėnesio indekso.
(2) Yra pakankamai galimybių kainų sumažinimo ir sąryšio tarp kainų sumažinimo bei pirkimo kainų vertinimo procedūriniams skirtumams susidaryti. Būtina suderinta kainų sumažinimo vertinimo SVKI metodika, kad būtų užtikrinta, jog sudarytieji SVKI atitiktų Reglamento (EB) Nr. 2494/95 4 straipsnyje nustatytą palyginamumo reikalavimą. Ji taip pat pagerintų jų patikimumą ir tinkamumą.
(3) SVKI naudojamos kainos turėtų būti pirkimo kainos, kurias atlikdami pinigines operacijas faktiškai moka namų ūkiai pirkdami atskiras prekes ir paslaugas, įskaitant visus mokesčius, atėmus už tuos produktus mokamas subsidijas, išskaičius nuolaidas, taikomas perkant dideliais kiekiais arba ne piko metu, iš įprastinių kainų ar mokesčių, neįskaitant palūkanų ar mokesčių už paslaugas, kurie pridedami pagal kredito suteikimo susitarimus, bei kitus papildomus mokesčius, susidarančius dėl to, kad per pirkinių įsigijimo metu nustatytą laikotarpį už juos nesumokama.
(4) Pasikeitus specifikacijai, kainos turėtų būti vertinamos pagal su kokybės derinimu susijusias taisykles, nustatytas 1996 m. rugsėjo 9 d. Komisijos reglamente (EB) Nr. 1749/96 dėl Tarybos reglamento (EB) Nr. 2494/95 dėl suderintų vartotojų kainų indeksų pradinių įgyvendinimo priemonių [3] su paskutiniais pakeitimais, padarytais Tarybos reglamentu (EB) Nr. 1688/98 [4].
(5) Šiame reglamente numatytos priemonės atitinka Tarybos sprendimu 89/382/EEB, Euratomas [5] įkurto Statistikos programų komiteto (SPK) nuomonę,
PRIĖMĖ ŠĮ REGLAMENTĄ:
1 straipsnis
Tikslas
Šio reglamento tikslas - tiksliai apibrėžti atskirų prekių ar paslaugų kainų sumažinimo vertinimą suderintame vartotojų kainų indekse (toliau - SVKI), siekiant užtikrinti, kad SVKI būtų patikimi ir tinkami bei atitiktų Reglamento (EB) Nr. 2494/95 4 straipsnyje nustatytus palyginamumo reikalavimus.
2 straipsnis
Pirkimo kainos
Jei nenurodyta kitaip, SVKI naudojamose pirkimo kainose paprastai atsižvelgiama į atskirų prekių ir paslaugų kainų sumažinimą jei šį sumažinimą:
a) galima priskirti prie tam tikros prekės ar paslaugos įsigijimo;
b) jis yra prieinamas visiems potencialiems vartotojams be jokių ypatingų sąlygų nustatymo (yra nediskriminuojančio pobūdžio);
c) apie jį žino pirkėjas tuo metu, kai jis susitaria su pardavėju dėl konkretaus produkto pirkimo; ir
d) jo gali būti pareikalauta pirkimo metu arba per tokį einantį po faktinio įsigijimo laikotarpį, per kurį dėl šio sumažinimo būtų galima tikėtis jo pastebimos įtakos kiekiui, kurį pirkėjai yra pasirengę nusipirkti.
Visų pirma SVKI atsižvelgiama į kainų sumažinimą tam tikroms prekėms ir paslaugoms, kurios tikėtina arba laukiama, kad vėl bus prieinamos įprastinėmis kainomis arba kitur yra prieinamos įprastinėmis kainomis. Įprastinė kaina - kaina, kuriai nėra nustatytos jokios sąlygos ar išlygos ir kuri nėra apibūdinama kaip speciali kaina.
3 straipsnis
Paskatos
Gali būti išskaičiuojama ko nors, toliau - "paskata", laikinai siūlomo vartotojams siekiant įtikinti juos pirkti tam tikrą produktą, rinkos vertė, jei ji yra žinoma. Ši rinkos vertė vėl pridedama, kai panaikinamas pasiūlymas. Į paskatas priedų forma, tokių kaip papildomas konkretaus produkto kiekis, "nemokamai" pridėti kiti produktai ar kitos rūšies nauda, neatsižvelgiama, jei jos nėra reikšmingos.
4 straipsnis
Specifikacijos pokytis
Pasikeitus specifikacijai, kainos vertinamos pagal specifikacijų pokyčių taisykles, visų pirma susijusias su kokybės derinimu pagal Reglamento (EB) Nr. 1749/96 5 straipsnį.
5 straipsnis
Įgyvendinimas
Šio reglamento nuostatas valstybės narės taiko ne vėliau kaip 2000 m. gruodžio mėnesį ir jos įsigalioja pradedant 2001 m. arba 2002 m. sausio mėnesio indeksu.
6 straipsnis
Peržiūrėjimas
1. Jei šio reglamento nuostatų įgyvendinimas daro poveikį bendrojo indekso metiniam pokyčiui (m/(m-12)) daugiau nei viena dešimtąja vieno procentinio punkto dalimi palyginti su indeksu, kuriame neatsižvelgiama į kainų sumažinimą, kaip tarpinė priemonė atitinkamai peržiūrimos tam tikros indekso eilutės.
2. Bendrosios su SVKI peržiūrėjimo politika susijusios nuostatos priimamos Reglamento (EB) Nr. 2494/95 14 straipsnyje nustatyta tvarka, po to tarpinės priemonės nebetaikomos.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 17 d.